|  |
| --- |
| Številka: 007-127/2018/34 |
| Ljubljana, dne 14. 6. 2018 |
| EVA 2018-2550-0040  |
| **GENERALNI SEKRETARIAT VLADE REPUBLIKE SLOVENIJE****Gp.gs@gov.si** |
| **ZADEVA: Uredba o dejanskih rabah zemljišč – predlog za obravnavo** |
| **1.** | Predlog sklepov vlade: |
| Na podlagi šestega odstavka 23. člena Zakona o evidentiranju nepremičnin (Uradni list RS, št. 47/06, 65/07 – odl. US, 79/12 – odl. US, 61/17 – ZAID in 7/18) je Vlada Republike Slovenije na seji dne ………. pod točko … sprejela naslednji sklep:Vlada Republike Slovenije je izdala Uredbo o dejanskih rabah zemljišč in jo objavi v Uradnem listu Republike Slovenije. Mag. Lilijana KOZLOVIČ  GENERALNA SEKRETARKA Sklep prejmejo:* Ministrstvo za okolje in prostor
* Ministrstvo za okolje in prostor, Geodetska uprava Republike Slovenije
* Ministrstvo za finance
* Služba Vlade Republike Slovenije za zakonodajo
* Urad Vlade Republike Slovenije za komuniciranje
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov: /** |
| **3.a Osebe, odgovorne za strokovno pripravo in usklajenost gradiva:** |
| * Irena MAJCEN, ministrica, Ministrstvo za okolje in prostor
* Lidija STEBERNAK, državna sekretarka, Ministrstvo za okolje in prostor
* Anton KUPIC, generalni direktor, Geodetska uprava Republike Slovenije
* Aleš SELIŠKAR, sekretar, Geodetska uprava Republike Slovenije
 |
| **3. b Zunanji strokovnjaki, ki so sodelovali pri pripravi dela ali celotnega gradiva: /** |
| **4. Predstavniki vlade, ki bodo sodelovali pri delu državnega zbora: /** |
| **5. Kratek povzetek gradiva:** Zakon o evidentiranju nepremičnin – ZEN (Uradni list RS, št. 47/06, 65/07 – odl. US, 79/12 – odl. US, 61/17 – ZAID in 7/18) v 23. členu ureja podatke o dejanskih rabah zemljišč, ki se vodijo v zemljiškem katastru. S predlagano Uredbo o dejanskih rabah zemljišč Vlada Republike Slovenije v skladu s šestim odstavkom 23. člena ZEN predpisuje: * vrste dejanskih rab zemljišč, ki se vodijo v zemljiškem katastru, in vrste podrobnejših dejanskih rab zemljišč ter njihove šifre,
* razvrstitev podrobnejših rab zemljišč v dejanske rabe zemljišč, ki se vodijo v zemljiškem katastru,
* podatke, ki se prevzemajo iz matičnih evidenc dejanske rabe zemljišč in pogoje za prevzem teh podatkov v zemljiški kataster ter
* način usklajevanja poligonov različnih dejanskih rab zemljišč.

**Obrazložitev z vidika opravljanja tekočih poslov Vlade Republike Slovenije po 115. členu Ustave Republike Slovenije:** V skladu z mnenjem Službe Vlade RS za zakonodajo v zvezi opravljanjem tekočih poslov predsednika vlade in ministrov po 115. členu Ustave Republike Slovenije (dopis št. 000-1/2014/23 z dne 15. 3. 2018) spada izdaja Uredbe o dejanskih rabah zemljišč med tekoče posle vlade – gre za izvršilni predpis, katerega izdaja je v Zakonu o spremembah in dopolnitvah Zakona o evidentiranju nepremičnin – ZEN-A (Uradni list RS, št. 7/18) že izrecno predvidena in določena, tako da izdaja uredbe pomeni za organ, ki je zanj pristojen (Vlada RS), vnaprej določeno dolžnost izpolnitve zakona. Vnaprej predvidena in določena izdaja uredbe je razvidna iz pravne podlage gradiva in njegove vsebinske obrazložitve. V skladu s prvim odstavkom 29. člena ZEN-A mora Vlada RS izdati uredbo v šestih mesecih od uveljavitve ZEN-A (začel veljati dne 22. 2. 2018), najpozneje avgusta 2018.Projektni svet za koordinacijo in usmerjanje projekta priprave nove sistemske ureditve obdavčitve nepremičnin je obravnaval predlog Uredbe o dejanskih rabah zemljišč na seji dne 20. 4. 2018.  |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | **NE** |
| b) | usklajenost slovenskega pravnega reda s pravnim redom Evropske unije | **NE** |
| c) | administrativne posledice | **NE** |
| č) | gospodarstvo, zlasti mala in srednja podjetja ter konkurenčnost podjetij | **NE** |
| d) | okolje, vključno s prostorskimi in varstvenimi vidiki | **NE** |
| e) | socialno področje | **NE** |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | **NE** |
| 7. a Predstavitev ocene finančnih posledic nad 40.000 EUR: /  |
| 7.b Predstavitev ocene finančnih posledic pod 40.000 EUR: / |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | **NE** |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | **NE**  |
|

|  |  |
| --- | --- |
| **10. Pri pripravi gradiva so bile upoštevane zahteve iz Resolucije o normativni dejavnosti:** |  **DA** |
| **11. Gradivo je uvrščeno v delovni program vlade:** |  **NE** |

 |
|  |  **Irena MAJCEN** **MINISTRICA** |

**PREDLOG**

**EVA 2018-2550-0040**

Na podlagi šestega odstavka 23. člena Zakona o evidentiranju nepremičnin (Uradni list RS, št. 47/06, 65/07 – odl. US, 79/12 – odl. US, 61/17 – ZAID in 7/18) izdaja Vlada Republike Slovenije

**UREDBO**

**o dejanskih rabah zemljišč**

**1. člen**

**(vsebina)**

Ta uredba določa vrste dejanskih rab zemljišč in njihove šifre, ki se vodijo v zemljiškem katastru, vrste podrobnejših dejanskih rab zemljišč in njihove šifre, razvrstitev podrobnejših dejanskih rab zemljišč v dejanske rabe zemljišč, ki se vodijo v zemljiškem katastru, podatke, ki se prevzemajo iz matičnih evidenc dejanske rabe zemljišč in pogoje za prevzem podatkov iz matičnih evidenc dejanskih rab zemljišč ter način usklajevanja poligonov različnih dejanskih rab zemljišč.

**2. člen**

**(vrste dejanskih rab zemljišč in njihove šifre)**

Vrste dejanskih rab zemljišč in njihove šifre, ki se vodijo v zemljiškem katastru, so v prilogi 1, ki je sestavni del te uredbe.

**3. člen**

**(vrste podrobnejših dejanskih rab zemljišč, njihove šifre in opisi)**

Vrste podrobnejših dejanskih rab zemljišč, šifre podrobnejših dejanskih rab zemljišč in opisi teh rab so v prilogi 2, ki je sestavni del te uredbe.

**4. člen**

**(razvrstitev podrobnejših dejanskih rab zemljišč v dejanske rabe zemljišč, ki se vodijo v zemljiškem katastru)**

Podrobnejša dejanska raba zemljišča iz priloge 2 te uredbe se razvrsti v vrsto dejanske rabe zemljišč iz priloge 1 te uredbe s šifro, ki je pri posamezni podrobnejši dejanski rabi zemljišč navedena v zadnjem stolpcu priloge 2 te uredbe (razdelek »ZK«).

**5. člen**

**(podatki, ki se prevzemajo iz matičnih evidenc dejanske rabe zemljišč)**

(1) V zemljiški kataster se prevzemajo podatki o podrobnejših dejanskih rabah zemljišč iz matičnih evidenc dejanske rabe zemljišč po poligonih.

(2) O poligonih podrobnejših dejanskih rab zemljišč (v nadaljnjem besedilu: poligon) se prevzemajo naslednji podatki:

* številka poligona,
* šifra podrobnejše dejanske rabe zemljišč,
* koordinate točk poligona,
* lokacijska natančnost,
* datum dejanske rabe zemljišč.

(3) Številka poligona se enolično določi v matični evidenci dejanske rabe zemljišč. Za nov poligon se določi nova številka. Številka brisanega poligona se ne sme znova uporabiti.

(4) Šifra podrobnejše dejanske rabe zemljišč je šifra iz priloge 2 te uredbe.

(5) Koordinate točk poligona se določijo v državnem koordinatnem sistemu na dve decimalni mesti natančno.

(6) Lokacijska natančnost se določi po šifrantu, ki ga Geodetska uprava Republike Slovenije (v nadaljnjem besedilu: geodetska uprava) objavi na svojih spletnih straneh.

(7) Datum dejanske rabe zemljišč je datum zadnje spremembe podatkov v matični evidenci dejanske rabe zemljišč, ki se prevzemajo v skupni sloj dejanske rabe zemljišč.

**6. člen**

**(način pošiljanja podatkov v zemljiški kataster)**

(1) Podatki iz drugega odstavka prejšnjega člena se v zemljiški kataster prevzemajo iznaslednjih matičnih evidenc dejanske rabe zemljišč:

* evidence, v kateri se vodijo podatki o dejanski rabi kmetijskih in gozdnih zemljišč v skladu s predpisi, ki urejajo kmetijstvo,
* evidence, v kateri se vodijo podatki o dejanski rabi zemljišč javne cestne in javne železniške infrastrukture v skladu s predpisi, ki urejajo evidentiranje dejanske rabe zemljišč javne cestne in javne železniške infrastrukture,
* evidence, v kateri se vodijo podatki o dejanski rabi vodnih zemljiščih v skladu s predpisi, ki urejajo vode, in
* evidence, v kateri se vodijo podatki o dejanski rabi poseljenih zemljišč v skladu s predpisi, ki urejajo prostor.

(2) Iz matičnih evidenc dejanske rabe zemljišč iz prejšnjega odstavka se podatki prevzamejo tako, da jih v zemljiški kataster pošljejo upravljavci matičnih evidenc dejanske rabe zemljišč (v nadaljnjem besedilu: upravljavec matične evidence).

(3) Upravljavec matične evidence pošlje podatke v zemljiški kataster, če določi nov poligon, spremeni obstoječi poligon, briše poligon ali določi drugo podrobnejšo dejansko rabo zemljišč.

(4) Upravljavec matične evidence pošlje podatke za celoten poligon. Če se spremeni meja med poligonoma dejanske rabe zemljišč, ki jih vodi v matični evidenci dejanske rabe zemljišč, mora upravljavec matične evidence poslati podatke o obeh poligonih.

(5) Upravljavec matične evidence pošlje podatke v zemljiški kataster v izmenjevalnih formatih, ki jih geodetska uprava objavi na svojih spletnih straneh.

**7. člen**

**(usklajevanje poligonov)**

Upravljavec matične evidence pred pošiljanjem novih ali spremenjenih poligonov uskladi mejo novega ali spremenjenega poligona z mejo poligona druge dejanske rabe, ki je evidentirana v skupnem sloju dejanske rabe zemljišč, če je tako dejansko stanje v naravi.

**8. člen**

**(pogoji za prevzem podatkov iz matične evidence dejanske rabe zemljišč)**

V skupni sloj dejanske rabe zemljišč se iz matične evidence dejanske rabe zemljišč prevzamejo podatki o poligonu, če so izpolnjeni naslednji pogoji:

* za posamezen poligon morajo biti poslani podatki iz drugega odstavka 5. člena te uredbe,
* poligon mora biti topološko pravilen,
* poligoni morajo biti topološko usklajeni med seboj in s poligoni iste matične evidence dejanske rabe zemljišč, ki so že evidentirani v skupnem sloju dejanske rabe zemljišč, če se podatki nanašajo na več poligonov iste matične evidence dejanske rabe zemljišč, ki se med seboj stikajo,
* poligoni, ki se v matični evidenci dejanske rabe zemljišč prekrivajo, morajo biti določeni kot posebni poligoni, in
* poligoni morajo imeti določene šifre podrobnejših dejanskih rab zemljišč iz priloge 2 te uredbe.

**9. člen**

**(evidentiranje podatkov o dejanskih rabah zemljišč)**

(1) Geodetska uprava prevzame podatke o poligonu in jih evidentira v skupnem sloju dejanske rabe zemljišč, če so izpolnjeni pogoji iz prejšnjega člena.

(2) Če pogoji iz prejšnjega člena niso izpolnjeni, geodetska uprava podatkov ne prevzame in o tem obvesti upravljavca matične evidence.

(3) Če se nov poligon prekriva s poligoni iz drugih matičnih evidenc dejanske rabe zemljišč, ki so evidentirani v skupnem sloju dejanske rabe zemljišč, se območje prekrivanja evidentira kot samostojen poligon. Za nov samostojen poligon se evidentira dejanska raba obeh poligonov, ki se med seboj prekrivata.

(4) Če po evidentiranju spremembe med novim in evidentiranim poligonom nastane vrzel, ki nima določene podrobnejše dejanske rabe zemljišč, se vrzel evidentira kot samostojen poligon z rabo »nedoločena raba«.

(5) Tloris stavbe iz katastra stavb se evidentira kot samostojen poligon z rabo »tloris stavbe« in rabo poligona, ki ga preseka.

(6) Geodetska uprava zagotovi informacijsko rešitev, ki upravljavcem matičnih evidenc omogoča dostop do podatkov in pridobitev podatkov skupnega sloja dejanske rabe zemljišč, drugim uporabnikom pa vpogled v zadnje stanje podatkov skupnega sloja dejanske rabe zemljišč.

**10. člen**

**(neplodna zemljišča in nedoločena raba)**

(1) Zemljišča, ki nimajo določene podrobnejše dejanske rabe zemljišč iz 3. člena te uredbe, geodetska uprava v skupnem sloju dejanske rabe zemljišč evidentira s poligoni.

(2) Zemljiščem poligonov iz prejšnjega odstavka se v skupnem sloju dejanske rabe zemljišč evidentira raba »neplodna zemljišča« s šifro 50, če je površina posameznega poligona večja od 1000 m2 in je poligon z več kot polovico površine nad 800 m nadmorske višine.

(3) Poligoni iz prvega odstavka tega člena, ki nimajo evidentirane rabe iz prejšnjega odstavka, se v skupnem sloju dejanske rabe zemljišč evidentirajo z »nedoločeno rabo« s šifro 90.

**KONČNA DOLOČBA**

**11. člen**

**(začetek veljavnosti in uporabe)**

Ta uredba začne veljati petnajsti dan po objavi v Uradnem listu Republike Slovenije, uporabljati pa se začne 1. junija 2019.

Št.

Ljubljana, dne \_\_\_\_\_\_\_\_\_ 2018

EVA 2018-2550-0040

**Vlada Republike Slovenije**

 **dr. Miroslav Cerar**

 **predsednik**

PRILOGA 1

**Vrste dejanskih rab zemljišč, ki se vodijo v zemljiškem katastru**

V zemljiškem katastru se vodijo naslednje vrste in šifre dejanskih rab zemljišč:

|  |  |
| --- | --- |
| **Šifra** | **Vrste dejanskih rab zemljišč** |
| 10 | kmetijska zemljišča brez trajnih nasadov\* |
| 11 | hmeljišče |
| 12 | trajne rastline na njivskih površinah |
| 13 | vinograd |
| 14 | matičnjak |
| 15 | intenzivni sadovnjak |
| 16 | oljčnik |
| 17 | ostali trajni nasadi |
| 18 | plantaža gozdnega drevja |
| 20 | gozdna zemljišča |
| 30 | poseljena zemljišča |
| 31 | tloris stavbe |
| 32 | javna državna cestna infrastruktura |
| 33 | območje objekta na javni državni cestni infrastrukturi |
| 34 | javna občinska cestna infrastruktura |
| 35 | območje objekta na javni občinski cestni infrastrukturi |
| 36 | javna železniška infrastruktura |
| 37 | območje objekta na javni železniški infrastrukturi |
| 40 | vodna zemljišča |
| 50 | neplodna zemljišča |
| \* trajni nasadi so 11 hmeljišče, 12 trajne rastline na njivskih površinah, 13 vinograd, 14 matičnjak, 15 intenzivni sadovnjak, 16 oljčnik, 17 ostali trajni nasadi, 18 plantaža gozdnega drevja |

Poligoni, ki nimajo evidentirane dejanske rabe zemljišč, se v skupnem sloju dejanske rabe zemljišč evidentirajo z »nedoločeno rabo« s šifro 90.

PRILOGA 2

**Vrste podrobnejših dejanskih rab in njihova razvrstitev v dejanske rabe zemljišč, ki se vodijo v zemljiškem katastru**

| **Matična evidenca** | **Podrobnejša dejanska raba** | **Opis** | **ZK** |
| --- | --- | --- | --- |
|  | **KMETIJSKA ZEMLJIŠČA** |  |
| **A** | **1100** | **Njiva** | Površina, ki jo orjemo ali drugače obdelujemo, in obračališča, namenjena obdelavi te površine (širine do 2 m). Na tej površini pridelujemo enoletne in nekatere večletne kmetijske rastline (žita, krompir, krmne rastline, oljnice, predivnice, sladkorna pesa, zelenjadnice, vrtnine, okrasne rastline, zelišča, jagode itd.). Sem sodi tudi zemljišče v prahi in ukorenišče hmeljnih sadik. V ta razred uvrščamo tudi zemljišče, ki je začasno zasejano s travo ali drugimi krmnimi rastlinami (za obdobje manj kot 5 let) in se uporablja za košnjo ali pašo večkrat na leto. Če je površina porasla s travno rušo in ni preorana v obdobju pet ali več let, jo uvrstimo v trajni travnik.  | **10** |
|  | **1160** | **Hmeljišče** | Površina, na kateri so žičnica ter obračališča in poti, potrebne za obdelavo hmeljišča. Vključuje površino hmeljišča v obdelavi oziroma premeni.  | **11** |
|  | **1180** | **Trajne rastline na njivskih površinah** | Drevesnica, trsnica, zarodišče podlag, nasad matičnih rastlin, nasad okrasnih trajnih rastlin za vzgojo rezanega cvetja, trajna zelišča, trajne zelenjadnice.  | **12** |
|  | **1190** | **Rastlinjak**  | Steklenjaki in plastenjaki z močnejšo konstrukcijo in daljšo življenjsko dobo, v katerih se vzgajajo okrasne rastline, rezano cvetje, zelenjava, zelišča, matične rastline, podlage, sadike, jagode itd. | **10** |
|  | **1211** | **Vinograd** | Površina, zasajena z vinsko trto (Vitis vinifera), vključno z obračališči in potmi v vinogradu ter brežinami pri vinogradu na terasah.  | **13** |
|  | **1212** | **Matičnjak** | Površina, zasajena z matičnimi rastlinami, namenjena za pridelavo ključev podlag vinske trte, vključno z obračališči in potmi.  | **14** |
|  | **1221** | **Intenzivni sadovnjak** | Površina, zasajena s sadnimi vrstami, pri obdelavi katere se uporabljajo sodobne intenzivne tehnologije. Intenzivni sadovnjak zajema površino nasada skupaj z obračališči in potmi ter brežinami, če je nasad zasajen v terasah. Nasade jagod uvrščamo v vrsto dejanske rabe njiva.  | **15** |
|  | **1222** | **Ekstenzivni oziroma travniški sadovnjak**  | Sadovnjak, ki ni primeren za intenzivno pridelavo. To je običajno nasad visokodebelnih sadnih dreves, vzgojenih na bujni podlagi ali iz semena, z gostoto več kot 50 dreves na hektar. V ekstenzivnem oziroma travniškem sadovnjaku lahko raste ena ali več različnih sadnih vrst.  | **10** |
| **A** | **1230** | **Oljčnik** | Površina, zasajena z oljkami, ki so med seboj oddaljene največ 20 metrov, povečana za širino oziroma dolžino največ 10-ih metrov od debel oljk, zasajenih na zunanjih robovih oljčnika, ki je namenjena za obračališča in pomožne poti.  | **16** |
|  | **1240** | **Ostali trajni nasadi** | Površina, zasajena z eno ali več različnimi vrstami trajnih rastlin.  | **17** |
|  | **1300** | **Trajni travnik** | Površina porasla s travo, deteljami in drugimi krmnimi zelmi, ki se jo redno kosi oziroma pase. Takšna površina ni v kolobarju in se ne orje. Kot trajni travnik se šteje tudi površina, porasla s posameznimi drevesi, kjer gostota dreves ne presega 50 dreves/hektar.  | **10** |
|  | **1321** | **Barjanski travnik** | S travinjem, šašem in močvirsko preslico poraslo zemljišče na organskih ali mineralno-organskih tleh, na katerem nivo talne vode med letom pogosto doseže površino tal.  | **10** |
|  | **1800** | **Kmetijsko zemljišče, poraslo z gozdnim drevjem**  | Površina, porasla s travinjem, na kateri rastejo posamična gozdna drevesa oziroma grmi in se redno, vsaj enkrat letno popase oziroma pokosi. Pokrovnost travinja je vsaj 80 %, pokrovnost drevesnih krošenj oziroma grmov pa je manjša od 75 %. | **10** |
|  | **1410** | **Kmetijsko zemljišče v zaraščanju** | Zemljišče, ki se zarašča zaradi opustitve kmetovanja ali preskromne kmetijske rabe. Pokrovnost dreves je 20–75 %. Če se takšno zemljišče 20 ali več let ne uporablja za kmetijske namene, če pokrovnost dreves preseže 75 % in če je premer debel več kot 10 cm, preide v gozd.  | **10** |
|  | **1420** | **Plantaža gozdnega drevja** | Plantaža gozdnega drevja je nasad gozdnega drevja, ki je namenjen izključno pridelavi lesa, okrasnih dreves ali plodov oziroma drugih delov drevja in pri katerih so razdalje med drevjem že ob zasaditvi takšne kot ob predvidenem končnem razvojnem stanju sestoja.  | **18** |
|  | **1500** | **Drevesa in grmičevje** | Površina, porasla z drevesi in grmičevjem. Sem uvrščamo tudi obvodno zarast, če so obrečni pasovi porasli z drevjem oziroma grmovjem, ter mejice iz gozdnih dreves oziroma grmičevja.  | **10** |
|  | **1600** | **Neobdelano kmetijsko zemljišče** | Površina, ki je npr. rigolana in pripravljena za zasaditev novih trajnih nasadov. Kmetijsko zemljišče, ki se začasno ne uporablja zaradi gradnje infrastrukture ali je neobdelano zaradi socialnih ali drugih razlogov. Kmetijsko zemljišče, na katerem je ograda za konje, prašiče ali druge živali in ki ni poraslo s travinjem.  | **10** |
|  | **GOZD** |  |  |
| **A** | **2000** | **Gozd** | Zemljišče, ki je v skladu s predpisi, ki urejajo gozdove, opredeljeno kot gozd.  | **20** |
|  | **POZIDANA ZEMLJIŠČA** |  |
| **E** | **3010** | **Tloris stavbe** | Tloris stavbe iz katastra stavb. | **31** |
| **B** | **Območje za bivanje** |  |  |
|  | **3111** | **Območje za bivanje v stanovanjskih hišah** | Območje za bivanje v stanovanjskih hišah je del zemeljskega površja, ki je pretežno namenjen bivanju v stanovanjskih objektih z enim do štirimi stanovanjskimi enotami s spremljajočimi dejavnostmi. Karakteristiko območja zaznamuje način bivanja v zasebnih stanovanjskih objektih, praviloma brez večjih skupnih javnih površin. | **30** |
|  | **3112** | **Območje za bivanje v večstanovanjskih objektih** | Območje za bivanje v večstanovanjskih objektih je del zemeljskega površja, ki je pretežno namenjen bivanju v večstanovanjskih objektih (stolpič, blok, stolpnica, večstanovanjski objekti v mestnih središčih ipd.), ki imajo skupne funkcionalne površine (skupna parkirišča, zelenice, igrišča, garaže ipd.). | **30** |
|  | **Območje kmetijske dejavnosti** |  |
|  | **3121** | **Območje stanovanjsko-kmetijskih objektov** | Območje stanovanjsko-kmetijskih objektov je del zemeljskega površja, ki je namenjen bivanju, kmetijski pridelavi hrane ter s kmetijstvom povezanim spremljajočim dejavnostim (domača obrt, turistična dejavnost kot dopolnilna dejavnost na kmetiji, prodaja kmetijskih pridelkov ipd.). | **30** |
|  | **3122** | **Območja za posebno kmetijsko dejavnost** | Območja za posebno kmetijsko dejavnost je del zemeljskega površja, na katerem stojijo objekti za izvajanje posebne kmetijske dejavnosti. Objekti so prvenstveno namenjeni izvajanju kmetijske dejavnosti, gozdarske dejavnosti ali lova, bivanje je le v okviru izvajanja te dejavnosti in ni stalno. | **30** |
|  | **3123** | **Območje za kmetijsko proizvodnjo** | Območje za kmetijsko proizvodnjo je del zemeljskega površja, kjer pretežno stojijo objekti namenjeni pridelavi hrane, gojenju rastlin ali živali v obsegu, ki presega porabo za lastne potrebe. | **30** |
|  | **Območje za javne storitve** |  |
|  | **3131** | **Območje za zdravstveno dejavnost** | Območje za zdravstveno dejavnost je del zemeljskega površja, ki je pretežno namenjen izvajanju zdravstvene oskrbe ljudi in živali. | **30** |
|  | **3132** | **Območje za versko dejavnost** | Območje za versko dejavnost je del zemeljskega površja, ki je namenjen čaščenju boga in/ali nadnaravnih sil ter izvajanju verskih obredov. | **30** |
|  | **3133** | **Območje za kulturno dejavnost in prireditve** | Območje za kulturno dejavnost in prireditve je del zemeljskega površja, ki je namenjen izvajanju dejavnosti s področja kulture ter za potrebe kulturnih prireditev. | **30** |
|  | **3134** | **Območje za dejavnost javne uprave**  | Območje za dejavnost javne uprave je del zemeljskega površja, ki je namenjen delovanju sistemov in institucij, ki zagotavljajo oblast (zakonodajno, sodno in izvršilno) v državi. | **30** |
| **B** | **3135** | **Območje za varstvo, vzgojno in izobraževalno dejavnost** | Območje za varstvo, vzgojno in izobraževalno dejavnost je del zemeljskega površja, ki je pretežno namenjen izvajanju varstva, vzgoje in izobraževanja otrok, mladostnikov in odraslih. | **30** |
|  | **3136** | **Območje institucionalnega bivanja** | Območje institucionalnega bivanja je del zemeljskega površja, ki je pretežno namenjeno posebnim oblikam bivanja (npr. prestajanje zaporne kazni, bivanje ob izobraževanju izven kraja stalnega prebivališča, nastanitve tujcev in beguncev, nastanitve starostnikov ipd.) | **30** |
|  | **Območje za trgovino in storitve** |  |
|  | **3141** | **Območje za trgovsko dejavnost** | Območje za trgovsko dejavnost je del zemeljskega površja, ki je pretežno namenjen prodaji in nakupovanju blaga. | **30** |
|  | **3142** | **Območje za poslovno in storitveno dejavnost** | Območje za poslovno in storitveno dejavnost je del zemeljskega površja, ki je pretežno namenjen izvajanju različnih poslovnih in storitvenih dejavnosti. | **30** |
|  | **Območje za turizem in gostinstvo** |  |
|  | **3151** | **Območje za turistično in gostinsko dejavnost** | Območje za turistično in gostinsko dejavnost je del zemeljskega površja, ki je pretežno namenjen pripravi in strežbi hrane oziroma pijače, nastanitvi gostov in izvajanju spremljajočih aktivnosti. | **30** |
|  | **3152** | **Območje za kampiranje** | Območje za kampiranje je del zemeljskega površja, ki je pretežno namenjen občasnemu bivanju z mobilnimi bivalnimi enotami (šotor, prikolica, avtodom ali mobilna hiša). | **30** |
|  | **Območje za industrijo, skladiščenje in obrt**  |  |
|  | **3161** | **Območje za industrijo in obrt** | Območje za industrijo in obrt je del zemeljskega površja, ki je pretežno namenjen predelavi surovin in proizvodnji ter obrti. | **30** |
|  | **3162** | **Območje za skladiščenje** | Območje za skladiščenje je del zemeljskega površja, ki je pretežno namenjen pretovarjanju in skladiščenju blaga. | **30** |
|  | **Območje za šport in rekreacijo** |  |
| **3171** | **Območje za šport in rekreacijo** | Območje za šport in rekreacijo je del zemeljskega površja, ki je pretežno namenjen športno-rekreacijskim aktivnostim in športnim prireditvam ter obsega enega ali več športnih objektov, tj. za športno dejavnost opremljenih in urejenih površin ter prostorov. | **30** |
|  | **Območje zelenih površin v javni rabi** |  |
|  | **3181** | **Območje parka** | Območje parka je del zemeljskega površja, ki je posebej negovan, zasajen z drevjem in rastlinjem in pretežno namenjen sprehajanju in rekreaciji.  | **30** |
|  | **3182** | **Območje za vrtičkarstvo** | Območje za vrtičkarstvo je del zemeljskega površja, ki je namenjen prostočasnemu gojenje vrtnin in okrasnih rastlin. | **30** |
| **B** | **3183** | **Območje komunalne zelenice** | Območje komunalne zelenice je del zemeljskega površja, ki je prvenstveno namenjeno sanitarno-higienski, ekološki, vizualno-estetski ter izravnalni funkciji v urbanih sredinah. Območja so porasla s travo, grmičevjem, drevjem ali so hortikulturno urejena ter predstavljajo robno zelenje okoli ali v večjih zazidalnih otokih z namenom tamponske cone. | **30** |
|  | **3184** | **Območje ostalih odprtih površin v javni rabi** | Območje ostalih odprtih površin v javni rabi je del zemeljskega površja, ki predstavlja odprte površine v urbanih sredinah. Namenjen je različnim aktivnostim in dejavnostim in ga ni mogoče uvrstiti v preostale podrobne vrste rabe. | **30** |
|  | **Območje za obrambo, zaščito in reševanje** |  |
|  | **3191** | **Območje za potrebe obrambe** | Območje za potrebe obrambe je del zemeljskega površja, ki je namenjen stalnim aktivnostim za potrebe obrambe, zlasti razmestitvam, usposabljanju in delovanju vojske. | **30** |
|  | **3192** | **Območje za potrebe zaščite in reševanja** | Območje za potrebe zaščite in reševanja je del zemeljskega površja, ki je namenjen delovanju sistema varstva pred naravnimi in drugimi nesrečami. | **30** |
|  | **Območje cest in parkirišč** |  |
|  | **3211** | **Območje ceste** | Območje ceste je del zemeljskega površja, ki je pretežno namenjen izvajanju cestnega prometa in je na njem zgrajena cestna infrastruktura, ki ni javna. | **30** |
|  | **3212** | **Območje za parkiranje** | Območje za parkiranje je del zemeljskega površja, ki je namenjen kratkotrajnemu ali dolgotrajnemu parkiranju vozil cestnega prometa in niso zemljišča javne cestne infrastrukture. | **30** |
|  | **Druga območja za transport in logistiko** |  |
|  | **3231** | **Območje letališča** | Območje letališča je del zemeljskega površja (kopenska ali vodna površina), ki je pretežno namenjen za pristajanje, vzletanje in gibanje zrakoplovov. | **30** |
|  | **3232** | **Območje heliporta** | Območje heliporta je del zemeljskega površja, ki je pretežno namenjen vzletanju in pristajanju helikopterjev. | **30** |
|  | **3233** | **Območje pristanišča** | Območje pristanišča je del zemeljskega površja (kopnega in vodne površine), ki je pretežno namenjen privezovanju, sidranju in varstvu ladij, izgradnji in vzdrževanju plovil ter vkrcevanju in izkrcevanju oseb in tovora. | **30** |
|  | **3234** | **Območje prometnega terminala** | Območje prometnega terminala je del zemeljskega površja, ki je namenjen sprejemu, odpravi ali pretovoru blaga ali potnikov na začetku ali koncu prometne poti ter oskrbi in vzdrževanju potnikov in vozil na prometni poti. | **30** |
|  | **Območje za gospodarsko javno infrastrukturo** |  |
| **B** | **3241** | **Območje energetske infrastrukture** | Območje energetske infrastrukture je del zemeljskega površja, ki je namenjen proizvodnji, prenosu in distribuciji energentov (elektrika, nafta, plin, geotermalni viri). | **30** |
|  | **3242** | **Območje okoljske infrastrukture** | Območje okoljske infrastrukture je del zemeljskega površja, ki je namenjen odlaganju odpadkov, čiščenju komunalnih in odpadnih voda ter zajemu in shranjevanju pitne vode. | **30** |
|  | **3243** | **Območje pokopališča** | Območje pokopališče je del zemeljskega površja, ki je namenjen ohranjanju posmrtnih ostankov ter izvajanju različnih obredov pokopavanja. | **30** |
|  | **3244** | **Območje komunikacijske infrastrukture** | Območje komunikacijske infrastrukture je del zemeljskega površja, ki je namenjen objektom za prenosu komunikacijskega signala. | **30** |
| **C** | **Območje javne infrastrukture** |  |
|  | **Območje javne cestne infrastrukture** |  |
|  | **3311** | **Javna državna cestna infrastruktura** | Pripadajoče zemljišče državne cestne infrastrukture, na katerem so objekti in naprave, potrebni za nemoteno odvijanje javnega cestnega prometa ter zemljišča, potrebna za uporabo teh objektov in naprav v skladu z zakonom, ki ureja ceste.  | **32** |
|  | **3312** | **Območje objekta na javni državni cestni infrastrukturi** | Pripadajoče zemljišče objekta državne cestne infrastrukture ter zemljišča, potrebna za uporabo teh objektov v skladu z zakonom, ki ureja ceste. V to kategorijo spadajo mostovi, viadukti, podvozi, nadvozi, predori, galerije ter podhodi in nadhodi. | **33** |
|  | **3313** | **Javna občinska cestna infrastruktura** | Pripadajoče zemljišče občinske javne cestne infrastrukture, na katerem so objekti in naprave, potrebni za nemoteno odvijanje javnega cestnega prometa ter zemljišča, potrebna za uporabo teh objektov in naprav v skladu s predpisi, ki urejajo ceste. | **34** |
|  | **3314** | **Območje objekta na javni občinski cestni infrastrukturi** | Pripadajoče zemljišče objekta občinske cestne infrastrukture ter zemljišča, potrebna za uporabo teh objektov v skladu s predpisi, ki urejajo ceste. V to kategorijo spadajo mostovi, viadukti, podvozi, nadvozi, predori, galerije ter podhodi in nadhodi. | **35** |
|  | **Območje javne železniške infrastrukture** |  |
|  | **3321** | **Javna železniška infrastruktura** | Pripadajoče zemljišče javne železniške infrastrukture, na katerem so objekti in naprave, potrebni za nemoteno odvijanje javnega železniškega prometa, ter zemljišče, potrebno za uporabo teh objektov in naprav v skladu s predpisi, ki urejajo železniški promet. | **36** |
|  | **3322** | **Območje objekta na javni železniški infrastrukturi** | Pripadajoče zemljišče objekta javne železniške infrastrukture ter zemljišče, potrebno za uporabo teh objektov v skladu s predpisi, ki urejajo železniški promet. V to kategorijo spadajo mostovi, viadukti, podvozi, nadvozi, predori, galerije ter podhodi in nadhodi. | **37** |
| **B** | **Druga zemljišča** |  |  |
| **B** | **3410** | **Izpraznjeno ali neizgrajeno območje**  | Izpraznjeno območje je del zemeljskega površja, kjer je ena od pozidanih rab trenutno opuščena. Neizgrajeno območje je del zemeljskega površja kjer poteka ali je potekala gradnja ter rabe še ni mogoče določiti. | **30** |
|  | **3420** | **Območje za pridobivanje in izkoriščanje mineralnih surovin** | Območje za pridobivanje in izkoriščanje mineralnih surovin je del zemeljskega površja, ki je namenjen nadzemnemu ali podzemnemu pridobivanju in izkoriščanju mineralnih surovin. | **50** |
|  | **VODNA ZEMLJIŠČA** |  |
| **D** | **4100** | **Vodno zemljišče morja** | Zemljišče, ki je v skladu s predpisi, ki urejajo vode, opredeljeno kot vodno zemljišče morja. | **40** |
|  | **4200** | **Vodno zemljišče celinskih voda** | Zemljišče, ki je v skladu s predpisi, ki urejajo vode, opredeljeno kot vodno zemljišče celinskih voda. | **40** |
|  | **NEPLODNA ZEMLJIŠČA** |  |
|  | **5000** | **Zemljišče brez ali z nepomembnim rastlinskim pokrovom** | Zemljišče z malo ali brez vegetacije nad 600m nadmorske višine, ki ni vključeno v druge dejanske rabe, če je površina poligona večja od 1000m2. | **50** |

**Pomen kratic:**

1. **evidenca dejanske rabe kmetijskih in gozdnih zemljišč**
2. **evidenca dejanske rabe poseljenih zemljišč**
3. **evidenca dejanske rabe zemljišč javne cestne in javne železniške infrastrukture**
4. **vodni kataster**
5. **kataster stavb**

O b r a z l o ž i t e v

#### I. Pravna podlaga za sprejem uredbe

Pravna podlaga za sprejem Uredbe o dejanskih rabah zemljišč je šesti odstavek 23. člena Zakona o evidentiranju nepremičnin (Uradni list RS, št. 47/06, 65/07 – odl. US, 79/12 – odl. US, 61/17 – ZAID in 7/18; v nadaljnjem besedilu: ZEN), ki določa, da Vlada Republike Slovenije predpiše (določi) vrste dejanskih rab zemljišč, ki se vodijo v zemljiškem katastru, in vrste podrobnejših dejanskih rab zemljišč ter njihove šifre, razvrstitev podrobnejših rab zemljišč v dejanske rabe zemljišč, ki se vodijo v zemljiškem katastru, podatke, ki se prevzemajo iz matičnih evidenc dejanske rabe zemljišč in pogoje za prevzem teh podatkov v zemljiški kataster ter način usklajevanja poligonov različnih dejanskih rab zemljišč.

Vsebina, ki jo ureja Uredba o dejanskih rabah zemljišč (v nadaljnjem besedilu: uredba), temelji na novi pravni ureditvi evidentiranja podatkov o dejanskih rabah zemljišč v zemljiškem katastru, določeni z Zakonom o spremembah in dopolnitvah Zakona o evidentiranju nepremičnin – ZEN-A (Uradni list RS, št. 7/18) v spremenjenem 23. členu, v katerem:

① so določene osnovne vrste dejanskih rabe zemljišč, ki se vodijo v zemljiškem katastru: kmetijska zemljišča, gozdna zemljišča, vodna zemljišča, neplodna zemljišča in pozidana zemljišča;

② se dodaja vodenje podatkov o podrobnejših dejanskih rabah zemljišč v javnih evidenc dejanske rabe zemljišč, ki se vodijo na podlagi zakona (t.i. »matične evidence dejanske rabe zemljišč«);

③ je določeno, da se iz matičnih evidenc dejanske rabe zemljišč posredujejo podatki o podrobnejših dejanskih rabah zemljišč v zemljiški kataster;

④ je določeno, da podatke, ki jih posredujejo upravljavci matičnih evidenc dejanskih rab zemljišč (novi podatki ali spremembe podatkov), Geodetska uprava Republike Slovenije (v nadaljnjem besedilu: geodetska uprava) evidentira v skupnem sloju dejanske rabe zemljišč, ki ga bo izdelala z grafičnim presekom prevzetih podatkov, in izračuna delež dejanskih rab zemljišč na parcelo.

#### II. Vsebinska obrazložitev predlaganih rešitev

K 1. členu

Člen določa vsebino uredbe, ki je vsebinsko vezana na pravno podlago, določeno v šestem odstavku 23. člena ZEN.

K 2. in 3. členu

Spremenjena ureditev 23. člena ZEN določa, da se v zemljiškem katastru vodijo tiste ① vrste dejanskih rab zemljišč in ② vrste podrobnejših dejanskih rab zemljišč, ki jih določi Vlada Republike Slovenije z uredbo.

2. člen uredbe določa vrste dejanskih rab zemljišč, ki se vodijo v zemljiškem katastru. Za namen zagotavljanja enotnosti sistema vodenja podatkov o dejanskih rabah zemljišč, ki se vodijo v zemljiškem katastru, uredba določa šifre dejanskih rab zemljišč, ki se vodijo v zemljiškem katastru. Zaradi preglednosti so vrste dejanskih rab zemljišč, ki se vodijo v zemljiškem katastru, in njihove šifre navedene v prilogi 1 uredbe, ki je sestavni del uredbe in je objavljena skupaj z njo, v obliki tabelaričnega prikaza.

Podrobnejše dejanske rabe zemljišč se določijo v matičnih evidencah dejanske rabe zemljišč. 3. člen uredbe določa, do so vrste podrobnejših dejanskih rab zemljišč, šifre podrobnejših dejanskih rab zemljišč, opisi teh rab in upravljavci matičnih evidenc dejanske rabe zemljišč (v nadaljnjem besedilu: upravljavci matičnih evidenc) zaradi jasnosti in preglednosti v prilogi 2, ki je sestavni del uredbe in je objavljena skupaj z njo, v obliki tabelaričnega prikaza.

Podatki o območjih nejavne železniške infrastrukture ne bodo posebej določeni. Ministrstvo za okolje in prostor, Direktorat za prostor pojasnjuje: »*Večji del železnic, ki niso javne, so del kompleksov in bodo v masovnem zajemu zajeta kot del pripadajočih zemljišč. V skladu z dogovorom med MOP - Direktorat za prostor in MzI - Direkcijo RS za infrastrukturo bo Direkcija RS za infrastrukturo območja železnic (javna in nejavna izven pripadajočih zemljišč) zajela do meje pripadajočega zemljišča.*«.

K 4. členu

Podrobnejše dejanske rabe zemljišč, ki jih določijo upravljavci matičnih evidenc, se za potrebe evidentiranja v zemljiškem katastru razvrstijo v vrste dejanskih rab zemljišč, določene v prilogi 1 uredbe tako, da se posamezno podrobnejšo dejansko rabo zemljišča iz priloge 2 uredbe razvrsti v vrsto dejanske rabe zemljišč iz priloge 1 uredbe s tisto šifro, ki je pri tej posamezni podrobnejši dejanski rabi zemljišč navedena v zadnjem stolpcu priloge 2 te uredbe (razdelek »ZK«).

K 5. členu

5. člen uredbe določa podatke, ki se v zemljiški kataster prevzemajo iz matičnih evidenc dejanske rabe zemljišč.

Prvi odstavek določa, da se podatki o vseh podrobnejših dejanskih rabah zemljišč, ki se vodijo v matičnih evidencah dejanske rabe zemljišč, prevzemajo po poligonih. V drugem odstavku so taksativno in poimensko navedeni podatki o poligonih, v tretjem do sedmem odstavku pa posamezni podatki o poligonih pojasnjeni.

Šesti odstavek določa, da se lokacijska natančnost določi po šifrantu, ki ga geodetska uprava objavi na svojih spletnih straneh. Šifrant določi geodetska uprava za evidentiranje natančnosti v vseh svojih evidencah in pomeni le poenostavljen način zapisa (npr: 1 je natančnost do 4 cm). Šifranti so »tehnična navodila« za določanje podatkov (nekateri podatki so podprti s šifranti) oziroma tehnična podpora za sporočanje podatkov (tisti, ki mora posredovati podatke, uporabi šifrant .....) in evidentiranje podatkov. Šifrant po svoji naravi ni predpis. Objava na spletnih straneh geodetske uprave je smotrna in utemeljena zaradi lažjega in hitrejšega dopolnjevanja ali spreminjanja šifrantov zaradi prilagajanja uporabniškim in poslovnim zahtevam.

K 6. členu

Prvi odstavek navaja matične evidence dejanske rabe zemljišč, iz katerih se prevzemajo podatki o poligonih podrobnejše dejanske rabe (podatki iz drugega odstavka 5. člena uredbe). Matične evidence dejanske rabe zemljišč so urejene s področnimi predpisi. Trenutno so to naslednje evidence:

* evidenca dejanske rabe kmetijskih in gozdnih zemljišč, ki jo določa 165. člen Zakona o kmetijstvu (Uradni list RS, št. 45/2008, 57/12, 90/12 – ZdZPVHVVR, 26/14, 32/15 in 27/17);
* evidenca dejanske rabe zemljišč javne cestne in javne železniške infrastrukture, ki jo določa 3. člen Zakona o evidentiranju dejanske rabe zemljišč javne cestne in javne železniške infrastrukture – ZEDRZ (Uradni list RS, št. [13/18](http://www.uradni-list.si/1/objava.jsp?sop=2018-01-0543));
* vodni kataster – 12. člen Zakona o vodah – ZV-1 (Uradni list RS, št. 67/02, 57/08, 57/12, 100/13, 40/14 in 56/15) določa, da se podatek o meji vodnega zemljišča vodi v vodnem katastru in da se v zemljiški kataster podatek o vodnem zemljišču prevzame kot dejanska raba;
* evidenca dejanske rabe poseljenih zemljišč, ki jo določa 253. člen Zakona o urejanju prostora – ZUreP-2 (Uradni list RS, št. 61/17).

Drugi odstavek določa način prevzema podatkov iz matičnih evidenc dejanske rabe zemljišč iz prvega odstavka tega člena – iz matičnih evidenc dejanske rabe zemljišč se podatki prevzamejo tako, da jih v zemljiški kataster pošljejo upravljavci matičnih evidenc dejanske rabe zemljišč. Ureditev je skladna z ureditvijo drugega odstavka 23. člena ZEN, ki določa, da podatke posredujejo v zemljiški kataster upravljavci matičnih evidenc.

Kdaj in v kakšnem obsegu morajo upravljavci matičnih evidenc poslati podatke o dejanski rabi zemljišč v zemljiški kataster, določata tretji in četrti odstavek tega člena. Do »vsebinskih« sprememb podatkov o dejanskih rabah zemljišč lahko pride le v matičnih evidencah posameznih vrst dejanskih rab zemljišč, ki so izvorna evidenca.

Tehnična pravila za zapis podatkov o poligonih, ki jih upravljavci matičnih evidenc posredujejo geodetski upravi, so določena v obliki izmenjevalnih formatov, ki jih geodetska uprava objavi na svojih spletnih straneh.

K 7. členu

V primeru novih poligonov ali spremenjenih poligonov je željeno, da so zaradi nadaljnjih obdelav podatkov in boljše preglednosti podatkov za uporabnike (lastnike nepremičnin) meje teh poligonov v čim večji meri usklajene z mejo poligona druge dejanske rabe zemljišč, ki je že evidentirana v skupnem sloju dejanske rabe zemljišč. Uskladitev izvede upravljavec matične evidence pred posredovanjem podatkov v zemljiški kataster oziroma že ob zajemu novih podatkov. Upravljavec matične evidence izvede uskladitev podatkov, kadar je meja med dejanskimi rabami enaka tudi v naravi. Ureditev 7. člena uredbe je napotilo/priporočilo upravljavcem matičnih evidenc in ne njihova obveza.

K 8. in 9. členu

8. člen uredbe določa pogoje za prevzem podatkov iz matičnih evidenc dejanskih rab zemljišč v zemljiški kataster – gre za pogoje »tehnične narave«, ki jih morajo izpolnjevati poslani podatki o poligonih.

9. člen uredbe ureja evidentiranje podatkov o dejanskih rabah zemljišč – že 23. člen ZEN določa, da se poligoni vodijo v skupnem sloju dejanske rabe zemljišč. Če so izpolnjeni vsi pogoji iz 8. člena uredbe, geodetska uprava poslane podatke o poligonih »prevzame« v skupni sloj dejanske rabe zemljišč, če poslani podatki ne izpolnjujejo pogojev, pa se (nepopolnih) podatkov o poligonih v skupnem sloju dejanske rabe zemljišč ne evidentira. Geodetska uprava o tem obvesti upravljavca matične evidence. Ker bo pošiljanje in evidentiranje podatkov informatizirano, bodo nepravilni podatki o poligonih zavrnjeni takoj – že ob poskusu pošiljanja podatkov.

Tretji do peti odstavek določajo način evidentiranja ① ko nastane na preseku dveh poligonov nov poligon s hkratno dejansko rabo, ② če sprememba povzroči »prazen prostor« se tak poligon evidentira posebej in označi z nedoločeno rabo in ③ za dejansko rabo »tloris stavbe« so določena posebna pravila, ker dejanska raba poseljenih zemljišč ne bo zajemala zemljišč pod vsemi stavbami.

Šesti odstavek določa, da bo geodetska uprava zagotovila aplikacijo oziroma informacijsko rešitev, ki bo upravljavcem matičnih evidenc omogočila dostop do podatkov in pridobitev podatkov skupnega sloja dejanske rabe zemljišč, drugim uporabnikom pa vpogled v zadnje stanje podatkov skupnega sloja dejanske rabe zemljišč.

K 10. členu

Člen ureja način evidentiranja zemljišč, katerim ne bo določena podrobnejša dejanska raba zemljišč iz 3. člena uredbe: ta zemljišča bo geodetska uprava evidentirala v skupnem sloju dejanske rabe zemljišč s poligoni, in sicer tako, da bo zemljišča, ki ležijo v območju poligona, evidentirala kot »neplodna zemljišča« s šifro 50, če je površina posameznega poligona večja od 1000 m2 in je poligon z več kot polovico površine nad 800 m nadmorske višine. Če zemljišča, ki ležijo v območju poligona, ne bodo evidentirana kot »neplodna zemljišča« (ker ne bodo izpolnjeni pogoji (i) da jim ni določena podrobnejša dejanska raba zemljišč iz 3. člena uredbe, (ii) da je površina posameznega poligona večja od 1000 m2 in (iii) da je poligon z več kot polovico površine nad 800 m nadmorske višine), bodo poligoni v skupnem sloju dejanske rabe zemljišč evidentirani z »nedoločeno rabo« s šifro 90.

V »nedoločeno rabo« s šifro 90 bodo razvrščena tudi nepozidana stavbna zemljišča, ki so del stavbnih zemljišč in niso razvrščena v nobeno od drugih podrobnejših dejanskih rab zemljišč. Ministrstvo za okolje in prostor, Direktorat za prostor pojasnjuje: »*MOP DzP ni pristojen za nepozidana stavbna zemljišča.Takšna zemljišča niso del poseljenih zemljišč in ne bodo del evidence dejanske rabe poseljenih zemljišč. Uvrstijo naj se v novo kategorijo »Zemljišča z nedoločeno rabo«.«.* Ker že obstaja »nedoločena raba« in je predpisan način določanja tega podatka poligonom, je uporabljena razvrstitev v to kategorijo in ni določena nova.«.

K 11. členu

Člen ureja začetek veljavnosti uredbe – uredba začne veljati petnajsti dan po objavi v Uradnem listu RS.

Člen ureja začetek uporabe uredbe – uredba se začne uporabljati 1. junija 2019. Zakon o spremembah in dopolnitvah Zakona o evidentiranju nepremičnin – ZEN-A (Uradni list RS, št. 7/18) v drugem odstavku 31. člena določa, da se določbe spremenjenega 23. člena ZEN začnejo uporabljati 1. junija 2019. Začetek uporabe uredbe se odloži za (isti) čas, kot ZEN-A odlaga začetek uporabe spremenjenega 23. člena ZEN, torej na 1. junij 2019. Skupen sloj dejanske rabe zemljišč bo vzpostavljen 1. junija 2019, do tedaj pa se bo dejanska raba zemljišč vodila v zemljiškem katastru po dosedanjih predpisih (četrti odstavek 31. člena ZEN-A).

Uredba ne določa roka, do katerega morajo upravljavci matičnih evidenc prvič poslati podatke o podrobnejših dejanskih rabah zemljišč po tej uredbi. Ti roki so pogojeni z normativno ureditvijo posameznega področja in z dejansko vzpostavitvijo podatkov v matičnih evidencah dejanske rabe zemljišč:

* podatki o dejanski rabi kmetijskih in gozdnih zemljišč so že vzpostavljeni;
* Zakon o evidentiranju dejanske rabe zemljišč javne cestne in javne železniške infrastrukture – ZEDRZ(Uradni list RS, št. [13/18](http://www.uradni-list.si/1/objava.jsp?sop=2018-01-0543)) določa, da upravljavci vzpostavijo podatke v matični evidenci dejanske rabe zemljišč javne cestne in javne železniške infrastrukture, ki jo vzpostavi, vodi in vzdržuje Direkcija Republike Slovenije za infrastrukturo, do 1. junija 2019;
* Zakon o urejanju prostora –ZUreP-2 (Uradni list RS, št. 61/17) določa, da Ministrstvo za okolje in prostor pripravi predlog poseljenih zemljišč do 30. junija 2021 in da občine posredujejo podatke v evidenco stavbnih zemljišč do 1. januarja 2025;
* Zakon o vodah – ZV-1 (Uradni list RS, št. 67/02, 57/08, 57/12, 100/13, 40/14 in 56/15) določa vzpostavitev podatkov o vodnih zemljiščih. Ministrstvo za okolje in prostor podatke o vodnih zemljiščih zagotavlja v vodnem katastru. Geodetska uprava RS bo te podatke prevzela iz vodnega katastra v zemljiški kataster kot eno od vrst dejanske rabe, ko bodo v letu 2018 izvedene naslednje aktivnosti: (i) sprejem Spremembe Pravilnika o vodnih zemljiščih in (ii) vzpostavitev evidence vodnih zemljišč v okviru vodnega katastra in začetek kontinuiranega vzdrževanja vodnih zemljišč po ZV-1. Podatki o vodnih zemljiščih bodo v zemljiški kataster prevzeti takoj, ko bodo posredovani Geodetski upravi RS, formalno pa junija 2019.